Gee aandag aan ons paaie | Netwerk24
Gee aandag aan ons paaie
11 Februarie 2020 06:02
Ek rig hierdie brief na aanleiding van die brief in verlede week se Gazette deur Norman Evertson van Montagu.
Ek is 'n oudinwoner van Robertson en kom een keer per maand vir my kinders kuier, dan tel ek graag 'n Gazette op om te sien wat in ons omgewing aangaan.
Ek moet sê dit is verfrissend om te sien dat die Gazette oor 'n verskeidenheid onderwerpe skryf en dat alles nie oor moord en roof gaan nie – hier is beslis baie goeie nuus in die Langeberg.
Ek wil met meneer Evertson saam stem deur te sê dit is nie altyd as gevolg van dronkbestuurders wat ongelukke gebeur nie, maar ook deur roekelose en nalatige bestuurders wat ongeduldig is.
Ek ry elke laaste Vrydag van die maand Robertson toe uit die noordelike voorstede van Kaapstad en ondervind dat motoriste nie padveiligheid hoog op prys stel nie.
Die pad tussen Robertson en Worcester ry nou baie lekkerder as voorheen en ek moet sê jy kom vinniger by jou bestem­ming uit, maar daar is steeds padvarke wat die padreëls ondermyn – nie net op die langpad nie, maar ook in die verskillende dorpe.
Dit is vir my verbasend dat die verkeersbeamptes nie gereeld die paaie patrolleer nie. Werk die munisipale verkeersdienste dan net tot 16:00?
In my jong dae het die polisie en verkeersbeamptes jou sommer op elke hoek en draai ingewag en vir 'n rybewys gevra.
'n Ander ding wat my ook diep grief, is die toestand van die paaie in die Langeberg – dis asof daar net in sekere gebiede aan paaie aandag gegee word. Ek het nou die ander dag in Bonnievale gery en mens is die strate in die woonbuurte darem verniel, om nie te praat van die strate in Droëheuwel in Robertson nie.
En kan iemand vir my sê wanneer hierdie brug in Ashton nou klaar gaan kom, dit voel soos 'n eeu gelede wat hulle daarmee begin het. Teen die tyd wan­neer hulle met die brug klaar gaan wees, gaan die dorp se naam seker na Bridgeston verander.
Die pas tussen Ashton en Montagu lyk my word ook teen 'n slakkepas vergroot. Ek sien ons ry nou weer aan die ander kant van die pad. Die verkeerreguleerders lyk my slaap ook op hul pos, want ek is vreesbevange om daardeur te ry omdat hulle sommer enige tyd iemand laat deur ry.